Budapest Főváros VIII. kerület Helyi Választási Bizottság a 213/2014. (IX.16.) sz. határozatával 6 igen 1 nem szavazattal a következő határozatot hozta:

**Budapest Főváros VIII. kerület Helyi Választási Bizottság a beadványozónak 2014. szeptember 15-én kelt Komássy Ákos polgármester-jelölt kampányában használt „Együtt Józsefvárosért” jelmondata miatt benyújtott kifogását elutasítja.**

A választási bizottság elsőfokú határozata ellen a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet a Fővárosi Választási Bizottságnak címzett fellebbezést nyújthat be a határozat ellen, jogszabálysértésre hivatkozással, illetve a mérlegelési jogkörben hozott határozattal szemben a meghozataltól számított három napon belül személyesen, levélben, telefaxon vagy elektronikus levélben a Budapest VIII. kerület Helyi Választási Bizottságnál (1082 Budapest VIII. kerület, Baross u. 63-67., fax: 459-2215, email: valasztas@jozsefvaros.hu) úgy, hogy az legkésőbb 2014. szeptember 19. napján (péntek) 16.00 óráig megérkezzen. A fellebbezésnek tartalmaznia kell a kérelem Ve. 223. § (3) bekezdése szerinti alapját, a benyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét, a kérelem benyújtójának személyi azonosítóját, illetve ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a magyar állampolgárságát igazoló okiratának típusát és számát, vagy jelölő szervezet vagy más szervezet esetében a bírósági nyilvántartásba-vételi számát. A fellebbezés tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét. A fellebbezésben új tények és bizonyítékok is felhozhatók.

**I n d o k o l á s**

**I.**

dr. E. G. J. (lakcíme: ………………………..) a választási eljárásról szóló 2013. évi XXXVI. törvény (a továbbiakban: Ve.) 208. §-a alapján a Ve. 2. § (1) bekezdés e) pontjának megsértése miatt kifogást nyújtott be az alábbiak miatt:

Komássy Ákos polgármester-jelölt a kampányának jelmondataként az „Együtt Józsefvárosért” kifejezést használja, amely a facebook oldalán borítóképként, szórólapokon, plakátokon, illetve kitelepülő-pultokon egyaránt megjelenik. A jelmondat képi megjelenítése – a polgármester-jelölt facebook-oldala szerint 2014. szeptember 12-én történt. A jelmondat álláspontja szerint megtévesztő, mivel azt sugallja, hogy a Komássy Ákost támogatja az Együtt rövidített néven nyilvántartásba vett Együtt – a Korszakváltók Pártja is, holott az Együtt a Párbeszéd Magyarországért Párttal közösen állított polgármester-jelöltet a kerületben. A megtévesztő jelleget erősíti, hogy a jelmondat tipográfiai megjelenítése – a betűtípusban, a tördelésben – nagyfokú hasonlóságot mutat az Együtt – a Korszakváltók Pártja által a korábbiakban használt tipográfiai megoldásokkal. Álláspontja szerint a választók megtévesztésére alkalmas kampányeszközök használata a Ve. 2. § (1) bekezdés e) pontjában meghatározott, a jóhiszemű és rendeltetésszerű joggyakorlás követelményét sérti, ezért kérte, hogy a Választási Bizottság állapítsa meg a jogsértést, továbbá a jogsértőt a további jogsértéstől tiltsa el. Beadványozó a kifogásához csatolta az Együtt – PM pártprogramját, Bp., VIII. kerületben kitelepülésen készített fotókat, valamint a facebook bejegyzést.

**II.**

A Ve. 208. §-a szerint kifogást a választásra irányadó jogszabály, illetve a választás és a választási eljárás alapelveinek megsértésére (a továbbiakban együtt: jogszabálysértés) hivatkozással a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet nyújthat be.

Budapest Főváros VIII. kerületHelyi Választási Bizottság (a továbbiakban: HVB) megvizsgálta a kifogással szemben támasztott törvényi követelményeket, megállapította, hogy a beadványozó a központi névjegyzékben szerepel, a kifogás nem elkésett és megfelel a Ve. rendelkezéseinek.

A Ve. 2. § (1) bekezdésének következő pontjai szerint a választási eljárás szabályainak alkalmazása során érvényre kell juttatni a következő alapelveket:

*a)* a választás tisztaságának megóvása,

*e)* jóhiszemű és rendeltetésszerű joggyakorlás.

A HVB a kifogás elbírálásához megtekintette a kifogáshoz csatolt dokumentumokat, melyeket bizonyítékként értékelt.

A HVB álláspontja szerint a kifogásolt –EGYÜTT- JÓZSEFVÁROSÉRT szlogen és tipográfiai megjelenés nem alkalmas a választópolgárok megtévesztésére és nem kelti azt a látszatot, hogy Komássy Ákos az MSZP jelölő szervezet polgármesterjelöltjét támogatja az Együtt – a Korszakváltók Pártja elnevezésű jelölő szervezet, annak ellenére, hogy mind a szlogenbe, mind a hivatkozott jelölő szervezet nevében szerepel az „együtt” kifejezés. A HVB megállapította, hogy a kifogásolt kifejezés használata nem sérti a jóhiszemű és rendeltetésszerű joggyakorlás alapelvét. A HVB úgy ítéli meg, hogy az „együtt” kifejezés nem sajátítható ki, nem lehet egy jelölő szervezet kampányában kizárólagosan használható szó. A HVB megállapította, hogy a szlogen tipográfiája nem azonos az Együtt – PM által használt betűtípussal. Fentiek alapján a HVB álláspontja szerint a kifogás nem alapos és azt elutasította.

A HVB úgy ítélte meg, hogy a kifogásolt tényállás elbírálása a VIII. kerületi polgármester-választáshoz kapcsolódik a Ve. 307/P. § (1) bekezdés b) pontja alapján, így nem élt a Ve. 213. §-a szerinti áttétel lehetőségével.

**III.**

A HVB hatásköre és határozata a Ve. 2. § (1) bekezdés a) és e) pontjában, 10. §-ában, 14. § (2) bekezdés c) pontjában, 44. § (1) és (2) bekezdésében, 45. § (1) és (2) bekezdésében, 46. §-ában, 208-209. §-ában, 212. §-ában, 214. §-ában, 218. § (1)-(2) bekezdésében, 220. §-ában,304. § c) pontjában, 307/P. § (1) bekezdés b) pontjában, a jogorvoslati lehetőségről szóló tájékoztatás pedig a Ve. 10. § (3) bekezdésében, 221. §-ában, a 223.-225. §-ában foglaltakon alapul.

Kisebbségi vélemény: -

 Dr. Galambos Károly

 a Helyi Választási Bizottság

 elnöke